b'\n_START_ARTICLE_\nAnemia\n_START_SECTION_\nPaglalarawan\n_START_PARAGRAPH_\nAng laganap na deskripsiyon ng anemia ay ang "kawalan ng dugo", na literal na pagsasalinwika ng salitang anemia. Maliban na lamang sa maiksing panahon pagkaraan ng pagdurugo, ang anemia ay hindi nangangahulugang pag-unti ng dugo sa loob ng katawan (ang anemia ay hindi kakulangan ng dugo), bagkus ay isang kakulangan ng ilan sa mahahalagang mga sangkap. Sa loob ng ilang panahon, magiging higit na manipis ang kalidad ng bulto ng umiikot na dugo sa loob ng katawan._NEWLINE_Ilang antas ng anemia ang matatagpuan sa mga sakit na nakapanglulupaypay, katulad ng tuberkulosis, pagkaraan ng mga lagnat, sa masulong na sakit sa bato, kanser, malaria, syphilis, atbp. Kapansin-pansin ang anemia sa sakit ng pagkakaroon ng bulating tiwal (hookworm), sa sakit na ulser na gastriko o duodenal, sa labis na pagreregla at iba pang mga sanhi ng tumpukang pagdurugo. Maaari ring magresulta ang anemia mula sa hindi pangangalaga sa kalinisan na pangkalusugan at pangkatawan, sobrang kakulangan sa pag-eehersisyo habang nasa labas ng bahay o ibang gusali, paglalagi sa mga gusaling walang sapat na bentilasyon, hindi pagkain ng sapat, bibig na may impeksiyon (septic mouth), atbp._NEWLINE_Ang mga taong mayroong may anemia ay nagiging maputla, may pamumuti ng mga membranong mukosa na kapansin-pansin sa gilagid at sa linya ng pang-ibabang mga talukap ng mata (takip ng mata), at mayroong panghihina ng katawan at isipan. Ang pagtatrabaho at pag-eehersisyo ay labis na nakakapagpapagod. Ang pag-akyat sa hagdan o burol ay nakapagdurulot ng kakapusan ng hininga at palpitasyon. Ang hindi mabuting dami ng dugo sa mga organong panunaw ay humahantong sa dyspepsia, na nakapagpapataas ng antas ng pagkaantok at pagkainis (pagka-irita, iritasyon) na nagreresulta na mula sa sistemang nerbisyos na hindi sapat ang nutrisyon.\n_START_SECTION_\nAnemiang primarya\n_START_PARAGRAPH_\nKaraniwang tinatawag na anemiang primarya ang anemia kapag hindi malinaw ang sanhi nito. Ang dalawang pangunahing anyo ng anemiang primaryo o pangunahing anemia ay ang klorosis (chlorosis) at ang anemiang mapaminsala (pernicious anemia). Ang klorosis ay tinatawag ding anemiang hipokromiko (hypochromic anemia), samantalang ang anemiang mapaminsala ay nakikilala rin bilang anemiang Addisoniano.\n_START_SECTION_\nAnemiang dimorpiko\n_START_PARAGRAPH_\nAng anemiang dimorpiko ay dalawang uri ng anemia na magkasabay. Halimbawa, ang hipokromikong makrositiko na dahil sa impestasyon ng tiwal (bulating-kawit) na humahantong sa pagkakaroon ng hindi sapat na bakal at bitamina B12 o asidong poliko  o pagkatapos ng isang pagsasalin ng dugo.'